  Алёна Григорьева Ижыкарысь сюресъёсты тупатыны элькун коньдэтысь 500 миллион манет висъялозы. Та сярысь 29 тулыспалэ журналисъёслы Александр Соловьев вераз. 2014, но 2015 аръёсын элькунмылэн Сюрес фондысьтыз Ижкар субсидиос басьялляз ни. «Кык арзэ ми Ижкарлы юрттыса улӥм. Центрын ульчаос, шӧдске, умойгес луизы ни. Таяз арын, но юрттом. Элькун кивалтэт Ижкарлы коньдон висъян сярысь постановление поттӥз. Карлы, кылем арын сямен, 500 миллион манет висъяськоз», — шуиз Удмуртилэн тӧроез. Сюрес фондысь уксё висъямен, 2012 арын Ижкарын 9 километр сюрес тупатъямын, нош кылем кык ар куспын — 150 километр котыр. 2014–2015 арын та ужъёслы 10 миллиард манет быдтэмын. «Кык ар куспын дасо аръёс ӵоже учкытэк кельтылэм сюресъёсты тупатыны шуг. Учке: 40 лет Победы ульчалэн Ленина-Камбарская участокез рос-прос ремонттэк 1986-тӥ арысен улэ. Сыӵе примеръёс ӧжыт ӧвӧл. Ижкарын улӥсьёсыз буйгатэме потэ. Куазь умой кариськемен сюресэз тупатӥсьёс одно ик ужзэс кутскозы. Али дыр ӧз ву на — тупатъян ужъёслэн толыкез уз лу. Мон нокинлы уг лэзьы асфальтэз вуэ тырылыны. Уксёез дэрие согылыны уг лэзьы», — вераз Соловьев. Удмуртилэн тӧроез оскытӥз: ситуациез со ачиз эскерыса возёз. Ижкар администрацилы со дэмлаз уж борды пыр-почгес басьтӥськыны, Транспортъя, но сюресъя министерстволы сюресъёсын герӟаськем претензиос бордын ужаны.  